[{"text_idx": "#000000", "text": "Futuro izeneko erakunde pribatu batek txostentxo bat egin du, CEN Nafarroako Enpresaburuen Elkartearekin elkarlanean, Nafarroan enplegua sortzeko dauden \u201cmugen\u201d inguruan."}, {"text_idx": "#000001", "text": "Txostenaren idazleak zein diren ikusirik, hura irakurri gabe ere jakinen duzue zein diren sortu zaizkien ondorioak: \u201cenpresekiko langileen konpromiso falta\u201d sumatzen dutela; soldatei dagokienez \u201cmalgutasun handiagoa\u201d behar dela; enpresek gutxiago ordaindu beharko lioketela Gizarte Segurantzari; zergak jaitsi beharko liratekeela; \u201ctraba burokratikoak\u201d gutxitu beharko liratekeela, eta bla bla bla."}, {"text_idx": "#000002", "text": "Niri, benetan, txostenak zer dioen bortz axola, baldin eta enpresaburu liberalen betiko astakeriak botatzen dituen hori gu guztion artean ordaindu izan ez bagenu, Nafarroako Enplegu Zerbitzuak jarri baititu beharrezko sosak."}, {"text_idx": "#000003", "text": "Txostenean bi sindikaturen logotipoak ageri dira, nahiz eta txostenean parte hartu ez duten. Ezetz asmatu zein diren bi horiek? Aritz Intxusta GARAko kazetariak Futuro erakundeari galdetu dio ea zergatik azaltzen diren bi sindikatu horiek eta Futurok berehala erantzun du beraiek Nafarroako Enplegu Behatokiaren formatua erabili behar dutela eta formatu horretan logo horiek agertu behar dutela."}]